SKRIFTLIG FORESPØRGSEL E-0030/03

af Konstantinos Hatzidakis (PPE-DE) til Kommissionen

(21. januar 2003)

Om: Det græske statslige elektricitetsselskab (DEI) og opførelse af nye elektricitetsværker

Kommissionen anførte i sit svar på min skriftlige forespørgsel P-1459/02(1), at den af alle integrerede elektricitetsselskaber i EU kræver, at de gennemfører fuld regnskabsmæssig adskillelse af aktiviteter, der vedrører henholdsvis produktion, transport og fordeling. I svaret på mit senere mundtlige spørgsmål (H-0794/02)(2) henviste Kommissionen til de finansielle vanskeligheder, som de syv private joint ventures står overfor i forbindelse med opførelsen af nye elektricitetsværker til en total kapacitet på 2 000 MW. I det samme svar understreger Kommissionen, at det er nødvendigt, at der inden 2005 sikres yderligere kapacitet i en størrelsesorden af 500-600 MW, for at problemet med at garantere sikker strømforsyning i Grækenland kan blive løst.

1. Har det græske statslige elektricitetsselskab (DEI) foretaget regnskabsmæssig adskillelse af sine aktiviteter?

2. Hvad skyldes de finansielle vanskeligheder for de private joint ventures, og kan disse vanskeligheder eventuelt have noget at gøre med markedspriserne på de brændstoffer, der skal bruges til driften af de syv nye elektricitetsværker?

3. Vil Grækenland eventuelt i de kommende år få problemer i forbindelse med sikker strømforsyning, eftersom det indtil nu ikke har været muligt at sikre en kapacitet på 2 000 MW og selvfølgelig slet ikke de yderligere 500-600 MW?

(1) EFT C 277 E af 14.11.2002, s. 209.

(2) Skriftligt svar af 17.12. 2002.

Svar afgivet på Kommissionens vegne af Loyola de Palacio

(24. februar 2003)

1. Det græske ministerium for udvikling meddelte ved brev af 4. december 2002 Kommissionen følgende:

a) Den 15. april 2002 indgav det græske offentlige elforsyningsselskab (Public Power Corporation (PPC) SA) til den græske tilsynsmyndighed (RAE) en række indbyrdes uafhængige finansielle regnskaber for dets forskellige aktiviteter i 2001.

b) Den 24. oktober 2002 gav den græske tilsynsmyndighed PPC besked om atter at indgive regnskaber med en række yderligere redegørelser og ændringer. Sidste frist for indgivelse af de reviderede indbyrdes uafhængige regnskaber var fastsat til den 16. december 2002.

Kommissionen har anmodet om en officiel bekræftelse på, at disse reviderede regnskaber er blevet indgivet samt hvordan den græske tilsynsmyndighed har reageret på de reviderede regnskaber.

2. Kommissionen kan ikke give nogen forklaring på, hvorfor konsortiet af uafhængige private selskaber skulle stå over for finansielle vanskeligheder, da sådanne informationer er forretningshemmeligheder, som ikke er tilgængelige for Kommissionen. Dog er det generelt rigtigt, at banker og finansielle institutioner kun modvilligt finansierer ny produktionskapacitet, med mindre der er tale om både juridisk og økonomisk stabilitet og forudsigelighed, herunder også med hensyn til brændstofprisen.

3. Det er korrekt at anføre, at Grækenland kan komme til at stå over for en vis mangel på elforsyning i de kommende år, med mindre der etableres helt nye elværker.

I den forbindelse har Kommissionen for nylig søgt at få oplyst, hvor langt man er kommet med udarbejdelsen af en ny græsk lov om ændring af den gældende lov 2773/1999, som vil kunne gøre det lettere for nye uafhængige elselskaber at etablere sig på det græske energimarked.